
KONKURENCES PADOME

Elizabetes ielā 41/43, Rīgā, LV-1010 ( Tālrunis 7282865 ( Fakss 7242141


L Ē M U M S

Rīgā

2003.gada  20.februārī                                                                                Nr. 9
                                                                                                                   (Prot. Nr.8, 2.§)

Par tirgus dalībnieku apvienošanos

Lieta Nr.49/03/06/2

Par "Rautakesko Ltd" un 

UAB "Senuku Prekybos Centras" apvienošanos


30.01.2003. Konkurences padome saņēma Somijas uzņēmējsabiedrības "Rautakesko Ltd" 29.01.2003. sagatavoto dokumentu – "RAUTAKESKO Ltd" ZIŅOJUMS SASKAŅĀ AR KONKURENCES LIKUMA 15.PANTA PIRMĀS DAĻAS TREŠO PUNKTU UN 16.PANTU PAR APVIENOŠANOS (turpmāk – Ziņojums).


Izvērtējot Ziņojumā sniegto informāciju un papildu iegūto informāciju no Centrālās statistikas pārvaldes, Konkurences padome

k o n s t a t ē j a:


1. "Rautakesko Ltd" ir uzņēmējsabiedrība, kas reģistrēta  Somijas Republikā saskaņā ar Somijas Republikas likumiem. Uzņēmējsabiedrība "Rautakesko Ltd" ietilpst Kesko  grupas sastāvā. Kesko  grupa ir apvienības "EURO-MAT S.A" dalībniece.


Uzņēmējsabiedrībai "Rautakesko Ltd" pieder izšķiroša ietekme (pieder 100% daļu) pār Latvijā reģistrēto akciju sabiedrību "Rautakesko" (03.10.1996. LR Uzņēmumu reģistrā reģistrēta uzņēmējsabiedrība reģ. Nr.000331171). 


Uzņēmējsabiedrība "Rautakesko Ltd"  un tās meitas uzņēmums a/s "Rautakesko" Latvijā  nodarbojas ar būvniecību, saimniecības un dārza preču vairumtirdzniecību un mazumtirdzniecību.  


2. UAB "Senuku Prekybos Centras" ir Lietuvas Republikā saskaņā ar Lietuvas Republikas likumiem reģistrēta uzņēmējsabiedrība. Uzņēmējsabiedrība UAB "Senuku Prekybos Centras" ir Senuku grupas galvenā kompānija. Uzņēmējsabiedrība UAB "Senuku Prekybos Centras" ir uzņēmums, kuram ir izšķiroša ietekme pār (pieder 100% daļu) SIA "Senuku Tirdzniecības Centrs". Uzņēmējsabiedrības UAB "Senuku Prekybos Centras" darbības virzieni ir celtniecības materiālu vairumtirdzniecība un mazumtirdzniecība, kā arī gala produktu, santehnikas ražojumu, elektrisko palīgierīču, mājsaimniecības un dārza piederumu, sporta un atpūtas preču un piederumu, video un audio aprīkojuma tirdzniecība. 


SIA "Senuku Tirzniecības Centrs" ir 23.05.2002. LR Uzņēmumu reģistrā reģistrēta uzņēmējsabiedrība (reģ. Nr.40003591580). Saskaņā ar Ziņojumā norādīto, SIA "Senuku Tirdzniecības Centrs" nodarbojas ar individuālās lietošanas priekšmetu, sadzīves tehnikas, celtniecības materiālu un aparatūras vairumtirdzniecību, ar dažādu preču mazumtirdzniecību nespecializētajos veikalos, kā arī transporta pakalpojumu sniegšanu. 


3. Konkurences likuma mērķis, kas noteikts tā 2.pantā, ir "(...) aizsargāt, saglabāt un attīstīt brīvu, godīgu un vienlīdzīgu konkurenci visās tautsaimniecības nozarēs sabiedrības interesēs, ierobežojot tirgus koncentrāciju, (...)". Konkurences padomes uzdevums, īstenojot likuma mērķi, noteikts Konkurences likuma 6.panta pirmās daļas 3.punktā: "Konkurences padome (...) ierobežo tirgus koncentrāciju, pieņemot lēmumus sakarā ar tirgus dalībnieku apvienošanos (...)". Konkurences padomei atbilstoši Konkurences likuma 2.pantam un 6.panta pirmās daļas 3.punktam ir pienākums ierobežot koncentrāciju konkrētā tirgū un tādējādi uzņēmējsabiedrība "Rautakesko Ltd" un uzņēmējsabiedrība UAB "Senuku Prekybos centras" uzskatāmas par tirgus dalībniekiem, kuru apvienošanās ietekmes uz konkrētiem tirgiem Latvijas teritorijā izvērtēšana ir Konkurences padomes kompetencē.       


4. Saskaņā ar Ziņojumā sniegto informāciju starp uzņēmējsabiedrību "Rautakesko Ltd" un  uzņēmējsabiedrību UAB "Senuku Prekybos Centras" 2002.gada decembrī parakstītais vienošanās protokols paredz, ka plānotā darījuma rezultātā uzņēmējsabiedrība "Rautakesko Ltd" iegādāsies 50% uzņēmējsabiedrības UAB "Senuku Prekybos Centras" kapitāla daļas plus vienu šī uzņēmuma kapitāla daļu, kā rezultātā uzņēmējsabiedrība "Rautakesko Ltd" iegūs izšķirošu ietekmi pār citu tirgus dalībnieku, t.i., uzņēmējsabiedrību UAB "Senuku Prekybos Centras" uz  līdzdalības pamata, tādējādi netieši iegūstot izšķirošu ietekmi pār SIA "Senuku Tirzniecības Centrs".


 Līdz ar to ir paredzams, ka plānotā apvienošanās notiks atbilstoši Konkurences likuma 1.panta 2.punktā dotajiem izšķirošās ietekmes termina skaidrojumam.


Saskaņā ar Ziņojumā sniegto informāciju apvienošanos paredzēts pabeigt 27.02.2003.  Pēc apvienošanās uzņēmējsabiedrība UAB "Senuku Prekybos Centras" kļūs par uzņēmējsabiedrības "Rautakesko Ltd" atkarīgo uzņēmējsabiedrību, kura 50% + 1daļu turētājs būs uzņēmējsabiedrība "Rautakesko Ltd".


Konkurences padome secina, ka plānotais darījums var tikt uzskatīts par apvienošanos, kas atbilst Konkurences likuma 15.panta pirmās daļas 3.punktam.




Plānotā apvienošanās atbilst vienam no Konkurences likuma 15.panta otrajā daļā obligāti noteiktajiem kritērijiem. Konkurences likuma 15.panta otrā daļa nosaka: „Tirgus dalībnieki, kuri nolēmuši apvienoties kādā no šā panta pirmajā daļā paredzētajiem veidiem, pirms apvienošanās iesniedz Konkurences padomei par to ziņojumu saskaņā ar šā likuma 16.pantu, ja pastāv viens no šādiem nosacījumiem:

           1) apvienošanās dalībnieku kopējais apgrozījums iepriekšējā finansu gadā ir bijis ne mazāks kā 25 miljoni latu;

           2) vismaz viens no apvienošanās dalībniekiem pirms apvienošanās atradies dominējošā stāvoklī konkrētajā tirgū”.  



Konkurences padome secina, ka apvienošanās tiešie dalībnieki konkrētajā gadījumā saskaņā ar Konkurences likuma 15.pantu ir uzņēmējsabiedrība "Rautakesko Ltd" un uzņēmējsabiedrība UAB "Senuku Prekybos Centras",  apvienošanās dalībnieku kopējais iepriekšējā - 2002.gada finansu apgrozījums pārsniedz 25 miljonu latu kritēriju, jo Kesko grupā esošo Latvijas Republikā reģistrēto uzņēmumu kopējais apgrozījums 2002. finansu gadā saskaņā ar Ziņojumā minēto bija lielāks par 38 miljoniem latu. Šajā summā neietilpst ārvalstu apvienošanās dalībnieku apgrozījums.  Līdz ar to izpildās viens no nepieciešamajiem kritērijiem Ziņojuma iesniegšanai Konkurences padomei.


 Konkurences padome nav konstatējusi, ka uzņēmējsabiedrība "Rautakesko Ltd" vai uzņēmējsabiedrība UAB "Senuku Prekybos Centras" pirms paredzētās apvienošanās būtu atradušās dominējošā stāvoklī kādā konkrētajā tirgū Latvijas Republikas teritorijā. 


5. Ziņojumā  tika sniegta informācija par tirgus noteikšanu, t.i., tika norādīts ka vienošanās dalībnieki nodarbojas ar būvmateriālu, mājsaimniecības un sadzīves tehnikas tirdzniecību.


 Lietas izskatīšanas gaitā Konkurences padome, izvērtējot Ziņojuma iesniedzēju un citu iegūto informāciju secināja, ka uzņēmējsabiedrības "Rautakesko Ltd" un uzņēmējsabiedrības "Senuku Prekybos Centras" apvienošanās rezultātā koncentrācijas palielināšanās process notiks būvmateriālu realizācijas tirgū Latvijas teritorijā. Konkrētais tirgus definēts saskaņā ar Konkurences likuma 1.panta 4.punkta noteikumiem. Vienlaicīgi jāatzīmē, ka konkrēto tirgu ir iespējams segmentēt  pa konkrētu būvmateriālu veidiem, kā arī varētu apskatīt daudz šaurāku ģeogrāfisko tirgu robežās un nodalīt atsevišķi mazumtirdzniecību no vairumtirdzniecības, savukārt lietderības apsvērumu dēļ, tāpēc, ka nevienā no augstāk minētajiem tirgus segmentiem nav vērojams būtisks koncentrācijas palielinājums, šie tirgi netika analizēti sīkāk.

Pēc Konkurences padomes rīcībā esošās informācijas un Ziņojumā sniegtajām ziņām SIA "Senuku Tirdzniecības Centrs" un a/s "Rautakesko" pašreizējā ietekme konkrētajā  tirgū ir maza, kopējā tirgus daļa būvmateriālu realizācijas tirgū ir mazāka par 5%. Mājsaimniecības un sadzīves tehnikas tirgos a/s "Rautakesko" un SIA "Senuku Tirdzniecības Centrs" ietekme ir vēl mazāka nekā būvmateriālu realizācijas tirgū. Līdz ar to Konkurences padomei nebija pamata izvērtēt atsevišķi šā tirgus segmentu. 
Ziņojumā sniegta informācija, ka, būvmateriālu tirdzniecībā Latvijā izteikts līderis ir SIA "Nelss", kuram 2001.gadā piederēja 12,4% no tirgus.  

Konkurences padome, izvērtējot Ziņojuma iesniedzēja un citu iegūto informāciju, secināja, ka uzņēmējsabiedrības "Rautakesko Ltd" un uzņēmējsabiedrības UAB "Senuku Prekybos Centras", apvienošanās rezultātā neizveidosies un nepastiprināsies dominējošais stāvoklis konkrētajā tirgū un, pamatojoties uz Konkurences likuma 15.panta pirmās daļas 3.punktu un 16.panta pirmo, otro un trešo daļu,

nolēma:


 Atļaut uzņēmējsabiedrības "Rautakesko Ltd" un uzņēmējsabiedrības UAB "Senuku  Prekybos Centras" apvienošanos. 

              Konkurences padomes lēmums ir pārsūdzams Rīgas pilsētas Vidzemes priekšpilsētas tiesā viena mēneša laikā no dienas, kad ieinteresētā persona uzzināja vai tai vajadzēja uzzināt par pieņemto lēmumu saskaņā ar 04.10.2001. Konkurences likuma 8.panta otro daļu, LR Civilprocesa likuma Pārejas noteikumu 1.punktu un Civilprocesa kodeksa 24.-A nodaļu.

Priekšsēdētājs                                                                                                                    P.Vilks

